Fritz, despre un candidat independent la prezidențiale: Nu există încă un consens. Credem că Lasconi trebuie să fie din nou în cursă
Primarul Timișoarei și prim-vicepreședinte al USR, Dominic Fritz, a declarat miercuri, despre un independent la prezidențiale, susținut de toate partidele din noua coaliție care se negociază în aceste zile, că nu există încă un consens în această chestiune și că președinta formațiunii, Elena Lasconi, a fost validată și de Congresul USR și în 24 noiembrie de cetățenii României și acesta este punctul lor de pornire.  El a mai spus și că USR va face parte dintr-un guvern care își asumă reforme sau nu va face parte din guvern, subliniind că pentru USR este important să fie o guvernare cu un premier care își asumă reforme și că partidul nu intră în negociere cu linii roșii de persoane sau partide.